钦定古今图书集成/历象汇编/岁功典/第060卷 > 风流子 周邦彦
## 钦定古今图书集成/历象汇编/岁功典/第060卷 > 风流子 周邦彦

枫林雕晚叶，关河迥、楚客惨将归。望一川暝霭，雁声
哀怨，半规凉月，人影参差。酒醒后，泪花销凤蜡，风幕
卷金泥。砧杵韵高，唤回残梦，绮罗香减，牵起馀悲。
亭皋分襟地，难堪处、偏是掩面牵衣。何况怨怀长结，
重见无期。想寄恨书中，银钩空满，断肠声里，玉著还
垂。多少暗愁密意，惟有天知。